Rådets afgørelse

af 20. marts 2000

om ændring af afgørelse 97/787/EF om ekstraordinær finansiel bistand til Armenien og Georgien med henblik på at udvide den til at omfatte Tadsjikistan

(2000/244/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 308,

under henvisning til forslag fra Kommissionen,

under henvisning til udtalelse fra Europa-Parlamentet(1), og

ud fra følgende betragtninger:

(1) Rådets afgørelse 97/787/EF omhandler ekstraordinær finansiel bistand til Armenien og Georgien(2).

(2) I forbindelse med afgørelsen om at yde ekstraordinær finansiel bistand til Armenien og Georgien indvilligede Rådet i også at overveje at yde en tilsvarende bistand til Tadsjikistan, når betingelserne herfor er til stede.

(3) Tadsjikistan er ved at gennemføre fundamentale politiske og økonomiske reformer og udfolder betydelige bestræbelser på at indføre en markedsøkonomi.

(4) I betragtning af de første resultater, navnlig med hensyn til vækst og kontrol med inflationen, bør disse reformer videreføres med det formål først og fremmest at forbedre befolkningens levevilkår og skabe beskæftigelse.

(5) De handelsmæssige, kommercielle og økonomiske forbindelser mellem Fællesskabet og Tadsjikistan ventes udbygget. Tadsjikistan opfylder betingelserne for at indgå en partnerskabs- og samarbejdsaftale med Fællesskabet og deres medlemsstater og har formelt anmodet om, at en sådan aftale indgås snarest muligt.

(6) Tadsjikistan aftalte i juni 1998 en treårig udvidet strukturtilpasningsfacilitet med Den Internationale Valutafond (IMF).

(7) De tadsjikiske myndigheder har formelt givet tilsagn om at indfri deres udestående finansielle forpligtelser over for Fællesskabet fuldt ud, og Tadsjikistan sikrer allerede et minimumsafdrag på sin gæld til Fællesskabet.

(8) De tadsjikiske myndigheder har formelt anmodet om ekstraordinær finansiel bistand fra Fællesskabet.

(9) Tadsjikistan er et lavindkomstland og står i en yderst kritisk økonomisk, social og politisk situation. Landet kan komme i betragtning til lån på meget lempelige vilkår fra Verdensbanken og IMF.

(10) Finansiel bistand på lempelige vilkår fra Fællesskabet i form af et langfristet lån og ren gavebistand er en passende foranstaltning til at hjælpe modtagerlandet i denne kritiske situation.

(11) Denne bistand, såvel lånet som gavebistanden, har yderst ekstraordinær karakter og danner derfor på ingen måde præcedens.

(12) Det forhold, at der indføjes et gavebistandselement i bistanden, berører ikke budgetmyndighedens beføjelser.

(13) Bistanden bør forvaltes af Kommissionen.

(14) Kommissionen skal føre kontrol med, at den finansielle bistand anvendes under overholdelse af reglerne for budgetkontrol.

(15) Ved gennemførelsen af denne afgørelse vil Kommissionen tage behørigt hensyn til udviklingen i fredsprocessen i Tadsjikistan, navnlig afholdelse af valg under acceptable forhold.

(16) Kommissionen har hørt Det Økonomiske og Finansielle Udvalg inden fremlæggelsen af sit forslag.

(17) Traktaten indeholder ikke anden hjemmel til vedtagelse af denne afgørelse end artikel 308 -

TRUFFET FØLGENDE AFGØRELSE:

Eneste artikel

Afgørelse 97/787/EF ændres således:

1) Artikel 1, stk. 1-3 affattes således:

"1. Fællesskabet yder Armenien, Georgien og Tadsjikistan en ekstraordinær finansiel bistand i form af langfristede lån og ren gavebistand.

2. Låneelementet i denne bistand udgør i alt en hovedstol på højst 245 mio. EUR med en maksimal løbetid på 15 år og er afdragsfri i ti år. Med henblik herpå bemyndiges Kommissionen til på Fællesskabets vegne at låne de nødvendige midler, der stilles til rådighed for modtagerlandene i form af lån.

3. Gavebistandselementet i denne bistand består af et beløb på højst 130 mio. EUR for perioden 1997-2004 med et maksimumsbeløb på 24 mio. EUR årligt. Gavebistanden stilles til rådighed, hvis modtagerlandenes nettogæld til Fællesskabet er nedbragt med mindst et tilsvarende beløb."

2) Artikel 3, stk. 1, affattes således:

"1. Det samlede lånebeløb til hvert land stilles til rådighed af Kommissionen tillige med første rate af gavebistanden, hvis betingelserne i artikel 1, stk. 4, og artikel 2 er opfyldt. Resten af gavebistandselementet i bistanden stilles til rådighed af Kommissionen i successive rater, hvis de samme betingelser er opfyldt."

3) Artikel 5, stk. 2, affattes således:

"2. Senest den 31. december 2004 undersøger Rådet anvendelsen af denne afgørelse frem til denne dato på grundlag af en udførlig rapport fra Kommissionen, som også forelægges for Europa-Parlamentet."

Udfærdiget i Bruxelles, den 20. marts 2000.

På Rådets vegne

J. Gama

Formand

(1) Udtalelse af 17. december 1999 (endnu ikke offentliggjort i EFT).

(2) EFT L 322 af 25.11.1997, s. 37.